প্যাট্রিসিয়া গুয়ালিঙ্গা

প্যাট্রিসিয়া গুয়ালিঙ্গা বা প্যাট্রিসিয়া গুয়ালিঙ্গা মন্টালভো হলেন একজন নারী মানবাধিকার রক্ষক। তিনি ইকুয়েডরীয় আমাজনের সারায়াকুর কিচওয়া আদিবাসী সম্প্রদায়ের আদিবাসী অধিকার রক্ষাকারী।

প্যাট্রিসিয়ার বোন নিনা গুয়ালিঙ্গা এবং হেলেনা গুয়ালিঙ্গাও পরিবেশ ও আদিবাসী অধিকার কর্মী। তার মা ক্রিস্টিনা গুয়ালিঙ্গাও একজন ভূমি অধিকার রক্ষাকারী হিসাবে পরিচিত। তাই বলা চলে প্যাট্রিসিয়াও পারিবারিক ঐতিহ্য বহন করে চলেছেন। ক্রিস্টিনার বোন নোয়েমি গুয়ালিঙ্গাও একজন সমাজকর্মী হিসেবে পরিচিত ও সম্প্রদায়ের নেতা। অন্যদিকে তার ভাই এরিবার্তো গুয়ালিঙ্গা একজন বিশ্বভ্রমণকারী চলচ্চিত্র নির্মাতা যিনি সারায়াকু প্রতিরোধের নথিভুক্তির উপর কাজ করেন। প্যাট্রিসিয়া বর্তমানে ইকুয়েডরের পাস্তাজা প্রদেশের ক্যান্টন দেল পুয়োতে বসবাস করেন।

 সক্রিয়তা 
প্যাট্রিসিয়া গুয়ালিঙ্গা সারায়াকুর কিচওয়া আদিবাসী সম্প্রদায়ের আন্তর্জাতিক সম্পর্ক বিষয়ক পরিচালক। আদিবাসী অধিকারের লড়াইয়ে তিনি গুরুত্বপূর্ণ ভূমিকা পালন করেছেন। প্যাট্রিসিয়া নানান পরিবেশগত প্রকল্পের একজন মুখপাত্র।

তিনি ছয় বছর ধরে পুয়েবলো কিচওয়া দে সারায়াকু (সারায়াকুর কিচওয়া আদিবাসী জনগণ) এর মহিলা দলের নেতৃত্ব দেন। তিনি সম্প্রদায়ের নারীদের সংগঠনকে শক্তিশালী করার জন্য কাজ করেছেন। তিনি মহিলাদের নিয়ে অনেক কর্মশালা করেছেন। শিশুদের কিভাবে যত্নের প্রয়োজন সেই সম্পর্কিত কর্মশালারও আয়োজন করেছেন। সেইসব কর্মশালায় তিনি মহিলাদের শিখিয়েছেন কিভাবে সম্প্রদায়ের পক্ষে কথা বলতে হয় ও মিডিয়ার সাথে কীভাবে সাড়া দিতে হয়। শিল্প ও সরকারের যুক্তির জবাব কীভাবে দিতে হয় তাও শিখিয়েছেন।

 মানবাধিকার আদালতে 
২০১২ সালে ইন্টার-আমেরিকান কোর্ট অফ হিউম্যান রাইটস্ (আইএসিটিএইচআর) বা আন্তঃআমেরিকান মানবাধিকার আদালতে উপস্থাপিত একটি মামলায় প্যাট্রিসিয়া একজন প্রতিনিধি ছিলেন। ইকুয়েডর সরকার কম্পানিয়া জেনারেল ডি কম্বাস্টিবলস (সিজিসি) নামে আর্জেন্টিনার একটি তেল কোম্পানিকে সারায়াকুর অধিকৃত অঞ্চলে তেল অনুসন্ধানের অনুমোদন দেয়। এই কোম্পানিটি আর্জেন্টিনার জেনারেল ফুয়েল কোম্পানি নামেও পরিচিত। স্থানীয় প্রতিবাদ এবং আদালতের মামলার মাধ্যমে কিচওয়া আদিবাসী সম্প্রদায় এই অনুসন্ধানের বিরুদ্ধে প্রতিরোধ গড়ে তোলে। পরে কিচওয়া আদিবাসী সম্প্রদায় এই মামলায় জয়লাভ করে। মামলার রায়ে ইকুয়েডর সরকারকে মানবাধিকার লঙ্ঘনের জন্য দোষী সাব্যস্ত করা হয়। তার কারন ইকুয়েডর সরকার কিচওয়া আদিবাসী সম্প্রদায়ের সাথে প্রথমে পরামর্শ না করেই সারায়াকুর জমিতে তেল অনুসন্ধান এবং সামরিকীকরণের অনুমোদন দেয়। এই রায়ে তেল অনুসন্ধান ও উত্তলন শিল্পের জন্য সম্প্রদায়ের জমি বরাদ্দ অবৈধ বলে প্রমাণিত হয়।

২০১৮ সালে প্যাট্রিসিয়া জাতিসংঘ জলবায়ু পরিবর্তন শীর্ষ সম্মেলনে যোগ দেন। সেখানে তিনি জার্মানির আমাজনীয় সম্প্রদায় সম্পর্কে কথা বলার সুযোগ পান। এর ফলে তার সংযোগ এবং উদ্দেশ্য দুইই প্রসারিত হয়।

তিনি আদিবাসীদের নেতৃত্বাধীন প্রস্তাব 'কাওসাক সাচা' বা 'জীবন্ত বন'-এর একজন মুখপাত্র, যার মাধ্যমে ইকুয়েডরীয় আমাজনের আইনি সুরক্ষার আহ্বান জানানো হয়েছে।

২০১২ সালের মামলায় সারায়াকুর জমি সফলভাবে রক্ষা করার পর, প্যাট্রিসিয়া বর্তমানে সারায়াকুর কিচওয়া আদিবাসীদের জমি রক্ষা করার জন্য কাজ করছেন। বিশেষ করে সেখানে চীনা কোম্পানিগুলির অনুরূপ তেল উত্তোলন প্রকল্পের ফলে উদ্ভূত মানবাধিকার লঙ্ঘন পরিস্থিতি দেখা দেয়।

 মৃত্যুর হুমকি 
২০১৮ সালের ৫ জানুয়ারি প্যাট্রিসিয়া তার বাড়িতে আক্রমণের শিকার হন। এক অজ্ঞাত পরিচয় ব্যক্তি পাথর ছুঁড়ে জানালা ভেঙে ভেতরে প্রবেশ করে এবং তাকে হত্যার হুমকি দিয়ে চিৎকার করে বলে, "পরের বার আমি তোমাকে মেরে ফেলব"। পুলিশ ধাওয়া করা সত্ত্বেও আক্রমণকারী পালিয়ে যায়।

অনেক আদিবাসী অধিকার রক্ষাকারী পূর্বে তাদের মানবাধিকার কাজের ফলে তাদের হুমকি এবং হয়রানি করা হয় বলে অভিযোগ করেছেন। এর প্রতিক্রিয়ায় আদিবাসী অধিকার রক্ষাকারী সংগঠন মুজেরেস আমাজনিকাস (আমাজনীয় নারী) তাদের সদস্যদের ভয় দেখানোর জন্য তদন্তের আহ্বান জানায়। ২০২০ সালের ৯ মার্চ তারা ইকুয়েডরের অ্যাটর্নি জেনারেলের কাছে ২৫০,০০০ এরও বেশি স্বাক্ষর সম্বলিত কাগজ জমা দেন। সেই কাগজে তদন্তের স্থবিরতার বিষয়ে অভিযোগ আনা হয়। ২০২০ সালের ফেব্রুয়ারি মাসে ইকুয়েডরে এসকাজু চুক্তি অনুমোদন লাভ করে। এই চুক্তিতে ল্যাটিন আমেরিকার দেশগুলির পরিবেশ ও ভূমি রক্ষাকারীদের সুরক্ষার প্রতিশ্রুতি দেওয়া হয়। গ্লোবাল উইটনেসের একটি প্রতিবেদন অনুসারে, ২০১৭ সালে এই অঞ্চলে ১১৬ জন পরিবেশ রক্ষাকারী নিহত হয়েছেন বলে জানা যায়।

 তথ্যসূত্র 

বিষয়শ্রেণী:ওলফ পালমে পুরস্কার বিজয়ী
বিষয়শ্রেণী:নারী মানবাধিকার কর্মী
বিষয়শ্রেণী:জীবিত ব্যক্তি
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:ইকুয়েডরীয় পরিবেশবিদ
বিষয়শ্রেণী:আদিবাসী অধিকার কর্মী
বিষয়শ্রেণী:ইকুয়েডরে মানবাধিকার